La Bibia piemontèisa/Testament Neuv/Roman/Roman 7


Litra dl'Apòstol Pàul ai cristian ëd Roma

7

Liberà dal podèj ëd la Lege 

Ora, car ij mè frej e seur - i parlo a coj ch’a capisso lòn ch’a sia la Lege - seve nen che la Lege a s’aplica mach a coj ch’a son viv? Pr’ esempi, cand che na fomna as marida, la Lege a l’angagia anvers ëd sò marì mach antant che chiel a l’é viv. Ma se ‘l marì a meuir, la Lege dël mariagi a s’aplica pì nen a chila. Parèj, se mentre che sò marì a l’é ancora viv, chila as marida con n’àutr òm, chila a comëttrìa n’adulteri. Ma se sò marì a meuir, chila a l’é lìbera da cola Lege e a comëtt nen n’adulteri s’ as marida torna.

Anlora, car ij mè frej e seur, vojàutri i seve stàit liberà dal podèj ëd la Lege cand ch’i seve mòrt con Crist. Adess i seve 'd pertinensa 'd n’àutr, ëd col ch’a l’é arsussità dai mòrt, për ch’i pòrto 'd frut për Nosgnor. Cand ch’i j’ero sota 'l podèj ëd nòstra natura veja, l’anvìa për lòn ch’a l’é pecà, cissà da la Lege, a l’era cola ch’a determinava nòstra condòta e an fasìa porté 'd frut anvelenà. Ora, contut, i soma stàit dësgropà da la Lege, i soma mòrt a lòn ch’an tnisìa përzoné. Ora i podoma serve Nosgnor, nen ant la veja manera dl’ubidiensa a la létera dla Lege, ma 'nt la neuva manera 'd vive 'nt lë Spìrit.

La Lege 'd Nosgnor a arvela nòst pecà 

Còsa dirom-ne, donca? Che la Lege a sìa pecà? Ëd gnun-a manera! An efet, a l’é stàita la Lege ch’a l’ha fame conòsse lòn ch’a l’é ‘l pecà. Se la Lege a l’avèissa nen dime: “It l’avras nen anvìa ‘d lòn ch’a l’é dj’àutri” i l’avrìa nen savù che cola sòrt d’anvìa a l’é falëtta. Ma ‘l pecà a l’é profitasse 'd cost comandament për fé nasse an mi d’ògni sòrt d’anvìe për lòn ch’a l’é nen consentì! S’a-i fussa gnun-a Lege, ël pecà a l’avrìa nen ël podèj ch’a l’ha!

A j’era ‘n temp ch’i vivìa sensa comprende la Lege. Cand ch’i l’hai amprendù ‘l comandament ëd nen avèj d’anvìa për lòn ch’a l’é dj’àutri, pr’ esempi, a l’é fasse sente an mia vita ël podèj dël pecà, e mi i l’hai conossù lòn ch’a l’é la mòrt. A l’é parèj ch’i l’hai dëscurvì che ij comandament ëd la Lege, ch’a l’avrìo dovù deme vita, a l’han portame, a l’opòst, a la mòrt. Ël pecà a l’é profitasse ‘d coj comandament e a l’ha ambrojame; a l’ha dovrà ij comandament për feme meuire. Contut, la Lege a l’é santa, e 'l comandament a l’é sant, giust e bon.

Com a podrìa esse, anlora, che lòn ch’a l’é bon a l’abia fame meuire? A l’é nen propi parèj: a l’é stàit ël pecà ch’a l’é servisse 'd lòn ch’a l’é bon për fé ch’i fussa condanà a mòrt. Ansì i podoma bin vëdde vàire ch’a sia spaventosa la malissia dël pecà. Ël pecà a dovra ij bon comandament ëd Nosgnor për ij sò proponiment maléfich.

Combate contra 'l pecà 

Ël problema a sta nen con la Lege, përchè la Lege a l’é spiritual e bon-a. Ël problema, an efet, a l’é che mi i son dë sto mond-sì, vëndù coma në s-ciav al pecà. I capisso nen lòn ch’i faso, da già ch’i faso nen lòn ch’i veuj, ma i faso lòn ch’i l’hai an ghignon. Ma s’i sai che lòn ch’i faso a l’é sbalià, sossì a fà vëdde ch’i son d’acòrdi che la Lege a l’é bon-a. Anlora a l’é nen mi ch’i agisso parèj, ma a l’é 'l pecà ch’a sta andrinta 'd mi, përchè i sai che an mi, visadì, an mia natura 'd pecà, a-i é bele che gnente ch’a sìa bon. I veuj bin fé lòn ch’a l’é giust ma i son nen bon a felo. I veuj nen fé lòn ch’a l’é sbalià, ma i lo faso l’istess. Ma s’i faso lòn ch’i veuj nen fé, a l’é nen pròpi mi ch’a fà lòn ch’a l’é sbalià: a l’é ‘l pecà ch’a sta andrinta ‘d mi ch’a lo fà.

I trovo, donca, sta Lege andrinta 'd mi, che cand ch’i veuj fé ‘l bin, i peuss nen fé d’àutr che ‘l mal. I veulo bin con tut mè cheur a la Lege ëd Nosgnor, Contut, a-i é n’àutra fòrsa drinta 'd mi ch’a fà guèra contra mìa ment. Sta fòrsa am rend përzoné dël pecà ch’a-i é ancora andrinta ‘d mi. Miserabil ch’i son! Chi é-lo ch’am libererà da costa vita dominà dal pecà e da la mòrt? Che Nosgnor a sìa ringrassià! La rispòsta a l’é an Gesù Crist, Nosgnor! Peude-ne adess comprende coma ch’a l’é? A l’é drinta 'd mia ment ch’i veuj ëscoté la Lege 'd Nosgnor, ma për motiv ëd mia natura 'd pecà, i arconòsso d’esse në s-ciav dël pecà.

Nòte 

Bibia
Testament Neuv
Litra ai Roman